DA Den Europæiske Unions Tidende CE 88/228

(2004/C 88 E/0232)

SKRIFTLIG FORESPØRGSEL E-0801/04

af Monica Frassoni (Verts/ALE) til Kommissionen

(11. marts 2004)

Om: Jagtundtagelse og beskyttelse af vilde fugle — Sardinien

Den selvstyrende region Sardinien har vedtaget regionallov nr. 2 af 13. februar 2004, der muliggør den såkaldte jagtundtagelse i henhold til artikel 9 i direktiv 79/409/EØF (1). Denne undtagelse blev i Italien indført ved lov nr. 221 af 2002. Ved efterfølgende dekret nr. 3/V af 18. februar 2004 fra formanden for det regionale miljøudvalg blev der undtagelsesvis givet tilladelse til jagt på spansk spurv (Passer hispaniolensis), skovspurv (Passer montanus), stær (Sturnus vulgaris), sangdrossel (Turdus philomelos) og vindrossel (Turdus iliacus) i dagene 21., 22., 26. og 29. februar 2004 med mulighed for, at de ca. 50 000 sardiske jægere potentielt nedlægger hele 6 000 000 eksemplarer.

Jagtundtagelsen er blevet indført på grund af de påståede skader på afgrøderne og de ikke-eksisterende »invasioner« af drosler, spurve og stære, og dette er sket efter anmodning fra formanden for udvalget om landbrug og landbrugsreformer (notat nr. 296/Gab. af 13. februar 2004).

Sardiniens regionallov nr. 2/2004 lader til at være i strid med direktiv 79/409/EØF, 85/411/EØF (2) og 91/244/EØF (3), eftersom der indføres en jagtundtagelse for alle »varmblodede vilde dyr« uden skelnen og uden nogen teknisk-videnskabelig udtalelse fra anerkendte specialiserede institutter.

Udvalgsdekret nr. 3/V af 18. februar 2004 lader i endnu højere grad til at være i strid med fællesskabslovgivningen på området, eftersom der indføres en jagtundtagelse, uden at man har forsøgt nogen alternative løsninger eller ført bevis for de påståede skader på landmændenes afgrøder, og idet man lader den gælde for fuglearter, der allerede er genstand for den almindelige og netop afsluttede jagtsæson (jagtsæsonens forlængelse er tilsyneladende det eneste, som den selvstyrende region Sardinien reelt er interesseret i), og giver tilladelse til en potentiel jagt, som er alt andet end beskeden og marginal, midt i trækperioden og parrings- og yngletiden, hvilket er i klar modstrid med Domstolens retspraksis på dette område (jf. dom af 16. oktober 2003 i sag C-182/02, dom af 7. december 2000 i sag C-38/99, dom af 19. januar 1994 i sag C-435/92 og dom af 17. januar 1991 i sag C-157/89).

Miljøorganisationerne Lega per l'Abolizione della Caccia, Amici della Terra, Gruppo d'Intervento Giuridico, Movimento U.N.A. og L.A.V. har anmeldt sagen (brev af 13. februar 2004 og brev af 20. februar 2004) til de nationale myndigheder og til fællesskabsmyndighederne.

Har Kommissionen kendskab til ovenstående?

Har Kommissionen undersøgt, om lovgivningen om beskyttelse af vilde fugle er blevet overholdt?

Agter Kommissionen at træffe passende foranstaltninger i den forbindelse?

Svar afgivet på Kommissionens vegne af Margot Wallström

(23. april 2004)

Kommissionen har allerede registreret en klage over regionen Sardiniens jagtlovgivning, som det ærede medlem henviser til, angående en mulig ukorrekt anvendelse af Rådets direktiv 79/409/EØF af 2. april 1979 om beskyttelse af vilde fugle, som ændret ved Kommissionens direktiv 91/244/EØF af 6. marts 1991.

Det ærede medlems oplysninger er føjet til den klagesag, som Kommissionen for øjeblikket vurderer.

Skulle Kommissionen nå til den slutning, at fællesskabslovgivningen er blevet overtrådt i den foreliggende sag, vil den som EF-traktatens vogter ikke tøve med at træffe alle de nødvendige foranstaltninger, herunder indlede overtrædelsesprocedurer efter EF-traktatens artikel 226, for at sikre overholdelsen af den relevante fællesskabslovgivning.

(1) EFT L 103 af 25.4.1979, s. 1.

(2) EFT L 233 af 30.8.1985, s. 33.

(3) EFT L 115 af 8.5.1991, s. 41.